CELEX: 32010R0670
Language: ro
Date: 2010-07-13
Title: Regulamentul (UE) nr. 670/2010 al Consiliului din 13 iulie 2010 de modificare a Regulamentului (CE) nr. 974/98 în ceea ce privește introducerea monedei euro în Estonia

28.7.2010   
            
            
               RO
            
            
               Jurnalul Oficial al Uniunii Europene
            
            
               L 196/1
            
         REGULAMENTUL (UE) NR. 670/2010 AL CONSILIULUI
   din 13 iulie 2010
   de modificare a Regulamentului (CE) nr. 974/98 în ceea ce privește introducerea monedei euro în Estonia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene („tratatul”), în special articolul 140 alineatul (3),
   având în vedere propunerea Comisiei Europene,
   având în vedere avizul Băncii Centrale Europene,
   întrucât:
   
               (1)
            
            
               Regulamentul (CE) nr. 974/98 al Consiliului din 3 mai 1998 privind introducerea monedei euro (1) prevede înlocuirea cu moneda euro a monedelor statelor membre care au îndeplinit condițiile necesare pentru adoptarea monedei euro la data intrării Comunității în cea de a treia etapă a Uniunii economice și monetare.
            
         
               (2)
            
            
               Regulamentul (CE) nr. 2596/2000 al Consiliului (2) a modificat Regulamentul (CE) nr. 974/98 pentru a prevedea dispozițiile privind înlocuirea monedei naționale a Greciei cu moneda euro.
            
         
               (3)
            
            
               Regulamentul (CE) nr. 2169/2005 al Consiliului (3) a modificat Regulamentul (CE) nr. 974/98 pentru a pregăti introducerea ulterioară a monedei euro în statele membre care nu au adoptat încă moneda unică.
            
         
               (4)
            
            
               Regulamentul (CE) nr. 1647/2006 al Consiliului (4) a modificat Regulamentul (CE) nr. 974/98 pentru a prevedea dispozițiile privind înlocuirea monedei naționale a Sloveniei cu moneda euro.
            
         
               (5)
            
            
               Regulamentul (CE) nr. 835/2007 al Consiliului (5) a modificat Regulamentul (CE) nr. 974/98 pentru a prevedea înlocuirea monedei naționale a Ciprului cu moneda euro.
            
         
               (6)
            
            
               Regulamentul (CE) nr. 836/2007 al Consiliului (6) a modificat Regulamentul (CE) nr. 974/98 pentru a prevedea înlocuirea monedei naționale a Maltei cu moneda euro.
            
         
               (7)
            
            
               Regulamentul (CE) nr. 693/2008 al Consiliului (7) a modificat Regulamentul (CE) nr. 974/98 pentru a prevedea înlocuirea monedei naționale a Slovaciei cu moneda euro.
            
         
               (8)
            
            
               În conformitate cu articolul 4 din Actul de aderare din 2003, Estonia este un stat membru care beneficiază de o derogare în înțelesul articolului 139 alineatul (1) din tratat.
            
         
               (9)
            
            
               Potrivit Deciziei 2010/416/UE a Consiliului din 13 iulie 2010 în temeiul articolului 140 alineatul (2) din tratat privind adoptarea de către Estonia a monedei euro la 1 ianuarie 2011 (8), Estonia îndeplinește condițiile necesare pentru adoptarea monedei euro, iar derogarea în favoarea Estoniei trebuie să se abroge cu începere de la 1 ianuarie 2011.
            
         
               (10)
            
            
               Introducerea euro în Estonia impune extinderea la Estonia a dispozițiilor existente privind introducerea monedei euro, stabilite prin Regulamentul (CE) nr. 974/98.
            
         
               (11)
            
            
               Planul de schimbare monetară al Estoniei specifică faptul că bancnotele și monedele euro trebuie să aibă curs oficial în statul membru respectiv la data introducerii euro ca monedă fiduciară. În consecință, data adoptării euro, 1 ianuarie 2011, reprezintă totodată data substituirii monedei fiduciare cu moneda euro. Nu se prevede aplicarea unei perioade de „eliminare treptată”.
            
         
               (12)
            
            
               Prin urmare, Regulamentul (CE) nr. 974/98 ar trebui să fie modificat în consecință,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 974/98 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la 1 ianuarie 2011.
   
      Prezentul regulament este obligatoriu în toate elementele sale și se aplică direct în toate statele membre în conformitate cu tratatele.
      Adoptat la Bruxelles, 13 iulie 2010.
      
         
            Pentru Consiliu
         
         
            Președintele
         
         D. REYNDERS
      
   
   
      (1)  JO L 139, 11.5.1998, p. 1.
   
      (2)  JO L 300, 29.11.2000, p. 2.
   
      (3)  JO L 346, 29.12.2005, p. 1.
   
      (4)  JO L 309, 9.11.2006, p. 2.
   
      (5)  JO L 186, 18.7.2007, p. 1.
   
      (6)  JO L 186, 18.7.2007, p. 3.
   
      (7)  JO L 195, 24.7.2008, p. 1.
   
      (8)  A se vedea pagina 24 din prezentul Jurnal Oficial.
   
      ANEXĂ
      În anexa la Regulamentul (CE) nr. 974/98, se introduce următorul rând între rubricile corespunzătoare pentru Germania și Grecia.
      
         
                     Stat membru
                  
                  
                     Data adoptării euro
                  
                  
                     Data substituirii monedei fiduciare cu moneda euro
                  
                  
                     Stat membru cu perioadă de „eliminare treptată”
                  
               
                      
                  
               
                     „Estonia
                  
                  
                     1 ianuarie 2011
                  
                  
                     1 ianuarie 2011
                  
                  
                     Nu”